Title: ประกาศกรมการขนส่งทางบก เรื่อง ห้ามทำรูปภาพหรือเครื่องหมายใดๆ บนตัวถังรถบรรทุกและรถโดยสารส่วนบุคคล

ประกาศกรมการขนส่งทางบก

ประกาศกรมการขนส่งทางบก
เรื่อง
ห้ามทำรูปภาพหรือเครื่องหมายใดๆ บนตัวถังรถบรรทุกและรถโดยสารส่วนบุคคล

ด้วยปรากฏว่าปัจจุบันมีผู้ประกอบการขนส่งส่วนบุคคล
ด้วยรถที่ใช้ในการขนส่งผู้โดยสารและรถที่ใช้ในการขนส่งสัตว์และสิ่งของบางราย ทำการแก้ไขเปลี่ยนแปลงสีตัวถังรถโดยพ่นสีเป็นรูปภาพต่างๆ
เช่น รูปการ์ตูน รูปภาพวิวทิวทัศน์ รูปผู้หญิงเปลือย รวมทั้งรูปภาพโฆษณาสินค้าต่างๆ
ซึ่งการกระทำดังกล่าวทำให้สีตัวถังรถไม่เป็นระเบียบเรียบร้อย ก่อให้เกิดปัญหาในการกำหนดสีตัวรถของพนักงานตรวจสภาพรถและปัญหาในการจดจำสีรถในกรณีที่เกิดอุบัติเหตุแล้วหลบหนีรวมทั้งภาพบางภาพยังมีลักษณะที่ไม่เหมาะสมด้วย

ดังนั้น เพื่อให้สีตัวถังรถที่ใช้ในการประกอบการขนส่งส่วนบุคคล
มีลักษณะที่เป็นระเบียบเรียบร้อย สะดวกในการกำหนดและจดจำของพนักงานเจ้าหน้าที่ และเพื่อป้องกันมิให้มีรูปภาพซึ่งขัดต่อความสงบเรียบร้อย
ต่อศีลธรรมและวัฒนธรรมอันดีงามปรากฏบนตัวถังรถดังกล่าว อาศัยอำนาจตามความในข้อ ๑ (๒)
(จ) ข้อ ๑๐ (๒) (ค) และข้อ ๑๕ (๒) (ฉ) แห่งกฎกระทรวง ฉบับที่ ๙ (พ.ศ.
๒๕๒๔) ออกตามความในพระราชบัญญัติการขนส่งทางบก พ.ศ. ๒๕๒๒ กรมการขนส่งทางบกจึงประกาศ
ดังต่อไปนี้

ข้อ ๑  ห้ามมิให้ทำรูปภาพหรือเครื่องหมายใดๆ บนตัวถังรถบรรทุกและรถโดยสารส่วนบุคคล
สำหรับรถที่จดทะเบียนตามกฎหมายว่าด้วยการขนส่งทางบก เว้นแต่ภาพหรือเครื่องหมายที่กำหนดเป็นเงื่อนไขในใบอนุญาตประกอบการขนส่ง
หรือภาพเพื่อการโฆษณา

ข้อ ๒  ภาพหรือเครื่องหมายเพื่อการโฆษณา ตามข้อ ๑ ต้องเป็นภาพหรือเครื่องหมายที่ได้รับความเห็นชอบจากกรมการขนส่งทางบก
สำหรับหลักเกณฑ์และวิธีการให้ความเห็นชอบภาพหรือเครื่องหมายเพื่อการโฆษณาดังกล่าว ให้เป็นไปตามที่กรมการขนส่งทางบกประกาศกำหนด

ข้อ ๓  ประกาศนี้ให้ใช้บังคับตั้งแต่วันที่ ๑ สิงหาคม
๒๕๕๐ เป็นต้นไป สำหรับรถที่มีการทำสีตัวถังเป็นรูปภาพไว้แล้ว และได้แจ้งเป็นหนังสือต่อนายทะเบียนประจำจังหวัดไว้ก่อนวันที่
๑ สิงหาคม ๒๕๕๐ ต้องทำการปรับปรุงแก้ไขสีตัวถังรถให้เป็นไปตามประกาศนี้ ภายในกำหนดสองปีนับแต่วันที่ประกาศนี้มีผลบังคับใช้

ทั้งนี้ ตั้งแต่บัดนี้เป็นต้นไป[๑]

ประกาศ
ณ วันที่ ๑๑ พฤษภาคม พ.ศ. ๒๕๕๐
ศิลปชัย
จารุเกษมรัตนะ
อธิบดีกรมการขนส่งทางบก

วัชศักดิ์/ผู้จัดทำ
๒๘
มิถุนายน ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๗๖ ง/หน้า ๑๖/๒๒ มิถุนายน ๒๕๕๐